Waqt konferenza tal-aħbarijiet quddiem l-uffiċini tal-Awtorità tal-Ippjanar Delia qal li jeħtieġ investigazzjoni wiesgħa dwar l-infiq tal-PA Il-Kap tal-Oppożizzjoni Adrian Delia qal li l-Awtorità tal-Ippjanar għandha tispjega kif qed tonfoq il-flus tagħha u kemm min dawn qed imorru fi vjaġġar u kemm minnhom f'ippjanar. Huwa qal dan waqt konferenza tal-aħbarijiet quddiem l-uffiċini tal-Awtorità tal-Ippjanar fil-Furjana wara li din il-ġimgħa kien żvelat li l-Awtoritá tal-Ippjanar ħallset €8,750 biex Jacqueline Gili, tinġieb minn Sqallija biex tivvota dwar il-proġett tal-Grupp db f’Pembroke. “L-Awtorità  tal-Ippjanar trid tgħidilna kemm mill-flus li ddaħħal qed tonfoqhom biex tagħti lura ippjanar lis-soċjetà ,” saħaq Delia. “Fejn qed imorru l-flus tal-PA. Kemm hemm? Eluf, miljuni? Fejn qed imorru?” Kien hawn li saħaq li jeħtieġ issir investigazzjoni wiesgħa dwar l-infiq tal-Awtorità tal-Ippjanar. Kien hawn li Adrian Delia staqsa jekk il-vot ta’ Gili kienx jagħmel differenza u jekk iva, għalfejn tħalliet issiefer u jekk kellix l-obbligu li tibqa' u jekk le, għalfejn kellha tinġieb minn Sqallija. Huwa kompla jgħid li minn dak li qalu l-Kap Eżekuttiv tal-Awtorità Johann Buttigieg, il-Prim Ministru u l-Ministru Ian Borg, qamu aktar mistoqsijiet li jeħtieġ ikunu mwieġba. “Għandna Gvern li ma jafx fejn huma l-parametri ta’ min jieħu d-deċiżjonijiet,” saħaq Delia. “Bl-istess mod li għandna Ministru tal-Ġustizzja li jċempel lill-Avukat Ġenerali biex jagħtih informazzjoni u tingħatalu." Temm jisħaq li l-Gvern tilef assolutament il-governanza t-tajba